Nach dem nun Nachtigal vnd Gauch
Heten eingwilligt nach rechts brauch
In den Schiedrichter Herr Ragörlin,
Da nam er für ein Richters gwehrlin,
Ein grün Reiß, reuspert sich drauff bald,
Daß das Giga in Wald erschalt;
Er setzet sich vnd spitzt sein öhrlin,
Wie dMeydlin, wenn man sagt ein Märlin,
Vnd sach stracks zu dem walt dorthin,
Alda die Kempffer fassen kün.
In deß fieng an die Nachtigal
Zu gällen jhrn zwitzrenden schall,
Das der Esel sich drob vergaß
Vnd nicht wust, wie vnd was es was.
Darauff der Guckgauch auch herrucket,
Rufft dem Richter, der auff jn gucket,
Gugkuck, Gugkuck, giga gikuck:
Es laut als der Tantz auff der Kruck.
Meim Herr Esel Ohren richter
Gefiel so wol der Guckguck tichter,
Das vor verwunderung jhm gleich
Auß dem Trappen der stab entweich
Vnd thet das vrtheil gleich drauff sprechen,
Daß nach sein Ohrn es zu rechen,
So geb dem Guckgauch er das Lob,
Weil ers macht so verstendlich grob,
Daß solchs all Esels Ohrn merckn,
Dörffn nit drob viel kopffs zerwerckn
Vnd sein gsangsweiß errathen lang,
Weil er selbst rufft sein Nam vnd gsang.
Aber die Nachtigal darnebn
Führ so ein seltzam verwirts lebn,
Verkälerirts, verzuckts, zerhackts,
Verketzerts, verzwickts vnd verzwackts,
Koterts vnd kauets in der Käln,
Das man kein Silb jr nach kan zehln.
Drumb gab der Gauch weiß er den preiß,
Die reim sich zu seinr giga weiß,
Aber der Nachtigallen gellen
Wöll nicht in seinen Ohren stellen.
Hierauff so brach er seinen Stab,
Als ob ers wol verrichtet hab.
Da nun das vrtheil gsprochen ward,
Vertroß es alle Vögel hart,
Daß einer von so langen Ohrn,
Vnd darzu von so grawen Harn,
Nicht besser solt vrtheiln können,
Dann wie vom gschmack ein sau vol pfinnen.
Verjagten drumb den Gauch von jhnen,
Ders Recht durchs Esel recht wolt gwinnen,
Vnd gaben jrer Nachtigall
Den Rath, daß sie flucks in dem fall
Solt zu den Menschen Appelliern,
Der werds ohn zweiffel baß erspürn,
Weil er sein sinn nicht laß Regiern,
Sondern vernunfft die sinn laß führn.
Sejther, zu folgen diesem Rath,
Die Nachtigal kein ruh nicht hat;
Wann sie ein Menschen nur erblickt,
Daß sie zum singen sich gleich schickt,
Vnd singt daher mit allem fleiß,
Zuklagen jm durch kläglich weiß
Das vrtheil deß wald Esels grob,
Der jr abgsprochen hat Lob,
Vnd einem Guckgauch zugesprochn,
Auß vnvernunfft nur Abgestochn.
Ja auch, daß sie vmb solchen Hohn
Sich etwas rechen mög zu lohn,
Ist gantzem Nachtigallen gschlecht
Erlaubt vom Jove für gantz Recht,
Das es dem Esels gschlecht mög schadn,
Wann es mit gschweren ist beladn,
Es beissen auff den gschwollnen Ruckn,
Das es der Sattel bas mög truckn.
Ey daß all Nachtigal verächter
Han müsten noch erger durchächter,
Wie Marsias, den Phoebus schundt,
Da er sich grössers vnterwundt
Vnd mit jm dorfft ein Kampff eingehn,
Darinn er doch nicht mocht bestehn.
Ey das all solche Guckgauchpreyser
Würden zuschanden oder weiser,
Weil sie sich über Eyer wagn,
Die sie nicht wissen, was sie tragn.
Wer sind aber ohn G. die GEselln,
Die solch wald Eßlisch vrtheil felln?
Das sind die, so sich düncken klug
Vnd vrtheiln alles auch ohn fug,
Wöllen erkennen über sachn,
Die sie nicht können noch betrachtn,
Die vrtheiln, ehe sie ejn Ding lesn,
Vnd doch daß vrtheil jn zumessn,
Die viel richten vnd nichts verrichtn,
Vnd wölln als schlichtn durchs vernichtn
Ja da es geht, wie der Weiß spricht:
Weißheit wird von jrn Kindern gricht.